Folketing
2009-12-10

Tak. I forbindelse med tredjebehandlingen af L 11 vil jeg gerne stille et ændringsforslag til ikrafttrædelsesbestemmelsen, og jeg synes lige, at der skal et par ord med på vejen om ændringsforslaget. L 11 indeholder bl.a. ændringsforslag til et par love, der direkte regulerer færøske forhold. Derfor skal L 11 forelægges det færøske og det grønlandske selvstyre til udtalelse. L 11 er beklageligvis ikke færdigbehandlet på Færøerne. Det blev fremsendt til Færøerne i oktober, men det er altså ikke færdigbehandlet på Færøerne. Rigsombudet på Færøerne har oplyst, at Lagtinget førstebehandlede L 11 i går, og behandlingen i forbindelse med udtalelsen er nu henvist til et udvalg i Lagtinget. På nuværende tidspunkt ved de ikke, hvornår L 11 bliver tredjebehandlet i Lagtinget. Ændringsforslaget er udformet således, at jeg kan fastsætte ikrafttrædelsestidspunktet selvstændigt for de ændringsforslag, der vedrører Færøerne. Det vedrører § 3, nr. 2, § 7 og § 9. Der er tale om tekniske følgeændringer, bl.a. som følge af at Afviklingsselskabet A/S nu skal hedde Finansiel Stabilitet A/S. Ændringsforslaget medfører, at jeg hurtigst muligt efter færdigbehandlingen på Færøerne kan sætte disse ændringer i kraft, og jeg håber på en velvillig behandling af ændringsforslaget og af L 11 generelt.